ΓΡΑΠΤΗ ΕΡΩΤΗΣΗ E-0278/99

υποβολή: Riccardo Nencini (PSE) προς την Επιτροπή

(17 Φεβρουαρίου 1999)

Θέμα: Στήριξη των αμπελουργών που επλήγησαν από χαλάζι μεγάλων διαστάσεων στη Massa Carrara και το Montignoso (Τοσκάνη)

Στις 10 Απριλίου 1998 χαλάζι μεγάλων διαστάσεων έπληξε αμπελώνες και ελαιώνες στις κοινότητες της Massa Carrara και το Montignoso (Τοσκάνη).

Προβλέπονται ζημίες στη συγκομιδή 1998 ανερχόμενες σε ποσοστό 45-60 %.

Η παραγωγή οίνου αποτελεί σημαντικό τμήμα του πλούτου που παράγει η όλη περιοχή.

Οι αμπελώνες υπέστησαν επίσης σοβαρές ζημίες.

Προτίθεται η Επιτροπή να στηρίξει τους ως άνω αμπελουργούς με εύστοχες χρηματοδοτήσεις, όπως έπραξε και στο παρελθόν σε ανάλογες περιπτώσεις;

Απάντηση του κ. Fischler εξ ονόματος της Επιτροπής

(1 η Απριλίου 1999)

Η χορήγηση ενισχύσεων σε περίπτωση ζημιών που έχουν προκληθεί από εν γένει κακοκαιρίες δεν προβλέπεται στο πλαίσιο της κοινής οργάνωσης αγοράς (ΚΟΑ) στον αμπελο-οινικό τομέα. Εξάλλου, η ρύθμιση της εν λόγω ΚΟΑ δεν προβλέπει ενισχύσεις συνδεόμενες με την παραγωγή ή την έκταση.

Μόνο στο άρθρο 78 του βασικού κανονισμού (ΕΟΚ) 822/87 του Συμβουλίου, της 16ης Μαρτίου 1987, περί κοινής οργανώσεως αγοράς στον αμπελο-οινικό τομέα(1), γίνεται αναφορά στις φυσικές θεομηνίες κατά την έννοια της απαλλαγής από ορισμένες υποχρεώσεις όπως π.χ. από την υποχρεωτική απόσταξη, πράγμα που δεν έχει σχέση με την προκειμένη περίπτωση.

Εξάλλου, όσον αφορά τις ζημίες που έχει υποστεί η συγκομιδή από το χαλάζι, πρέπει να υπενθυμιστεί ότι ο εν λόγω τύπος ζημιών καλύπτεται συνήθως από τις γεωργικές ασφάλειες.

Όσον αφορά τη δυνατότητα ενισχύσεων με κοινοτική χρηματοδότηση για τους αμπελουργούς, που αντιμετωπίζουν την ανάγκη αναφύτευσης των αμπελουργικών εκτάσεων που έχουν υποστεί ζημίες από το χαλάζι, η ισχύουσα κοινοτική νομοθεσία προβλέπει δύο δυνατότητες με πρωτοβουλία του κράτους μέλους: αφενός, εθνικές ενισχύσεις για τις επενδύσεις στις φυτεύσεις των αμπελουργικών εκτάσεων βάσει των κριτηρίων που καθορίζονται στον κανονισμό (ΕΟΚ) 2741/89 της Επιτροπής, της 11ης Σεπτεμβρίου 1989, που καθορίζει τα όρια, τα οποία πρέπει να ληφθούν υπόψη στο πλαίσιο του άρθρου 14 του κανονισμού (ΕΟΚ) 822/87του Συμβουλίου όσον αφορά τις εθνικές ενισχύσεις για τη φύτευση αμπελουργικών εκτάσεων(2) (οι ενισχύσεις αυτές πρέπει να κοινοποιούνται εκ των προτέρων στην Επιτροπή) και, αφετέρου, ενισχύσεις με κοινοτική χρηματοδότηση του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)-τμήμα Προσανατολισμού για τις επιλέξιμες ζώνες βάσει του στόχου αριθ. 1 και του στόχου αριθ. 5β). Στην περίπτωση αυτή, πρέπει να ακολουθείται η διαδικασία που προβλέπεται σχετικά στο κοινοτικό πλαίσιο στήριξης, ενδεχομένως με τροποποίηση του επιχειρησιακού προγράμματος βάσει του κανονισμού (ΕΚ) 2052/88 του Συμβουλίου, της 24ης Ιουνίου 1988, για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφισταμένων χρηματοδοτικών οργάνων(3). Οι ενισχύσεις αυτές χορηγούνται, ενδεχομένως, στο πλαίσιο του ενιαίου εγγράφου προγραμματισμού, η θέση σε εφαρμογή του οποίου εμπίπτει στην αρμοδιότητα του κράτους μέλους και της συγκεκριμένης περιφέρειας. Ωστόσο, οι κοινότητες, στις οποίες αναφέρεται το Αξιότιμο Μέλος του Κοινοβουλίου δεν είναι επιλέξιμες βάσει του στόχου 5β).

(1) ΕΕ L 84 της 27.3.1987.

(2) ΕΕ L 264 της 12.9.1989.

(3) ΕΕ L 185 της 15.7.1988.